Bannað verður að selja í plasti flestar tegundir af ávöxtum og grænmeti í Frakklandi frá og með deginum í dag. Yfirvöld segja að Frakkar noti allt of mikið af einnota plasti og að með banninu verði hægt að saxa verulega á notkunina.
Bannið nær til umbúða þrjátíu tegunda - meðal annars um agúrkur, sítrónur og appelsínur. Það nær þó ekki til stærri pakkninga eða niðurskorinna ávaxta. Emmanuel Macron, forseti Frakklands, segir nýju lögin vera byltingu og sýna vilja stjórnvalda til að hætta að nota einnota plast fyrir árið 2040. Talið er að yfir þriðjungur ávaxta og grænmetis í Frakklandi sé pakkað í plast og telja yfirvöld að með banninu verði hægt að koma í veg fyrir notkun á milljörðum einnota plastumbúða ár hvert.
Í yfirlýsingu frá umhverfisráðuneyti segir að Frakkar noti svívirðilega mikið af einnota plasti og að með banninu eigi að minnka notkunina verulega og hvetja til notkunar á endurnýtanlegum og endurvinnanlegum umbúðum. Nýju reglurnar eru þó ekki óumdeildar og hafa forsvarsmenn fyrirtækja sem framleiða ferskvöru kvartað yfir því að fyrirvarinn sé skammur og því hafi ekki gefist tími til að prófa og þróa aðrar tegundir umbúða.
Í fyrra tók gildi í Frakklandi bann við notkun á rörum, bollum og hnífapörum úr plasti. Og síðar á árinu verður skylda í almannarýmum að hafa vatnskrana aðgengilega. Hugmyndin er að minnka þannig notkun á einnota vatnsflöskum. Þá má ekki pakka blöðum og tímaritum í plast og á skyndibitastöðum er ekki lengur leyfilegt að láta plastleikföng fylgja máltíðum barna.
Frakkar nota allt of mikið af einnota plasti að mati þarlendra yfirvalda og í dag taka gildi ný lög sem banna plastumbúðir utan um ávexti og grænmeti. 